એ જ રીતે બાસમતી ચોખાના કુલ ૧,૦૦,૪૦૦ (એક લાખ ચારસો) દાણા બ્લૅક પેપર પર ચોંટાડીને તાજમહલ બનાવ્યો છે. એ આરસપહાણમાંથી બન્યો હોય એવું જ લાગે છે. નીતિનભાઈ ગાંધીજીનું પોટ્રેઇટ બનાવ્યા વગર તો શાના રહે? ૩૨,૫૦૦ સફેદ અને ૧૯,૫૦૦ કાળા એમ કુલ ૫૨,૦૦૦ તલના દાણાનું પેસ્ટિંગ કરીને તેમણે બાપુની આકૃતિ બનાવી છે. અમેરિકાના ૪૪મા પ્રમુખ બરાક ઓબામાનું પોટ્ર્રેઇટ તેમની અદ્ભુત કલાકૃતિ છે. અગાઉના ૪૩ પ્રમુખોના કુલ ૪૧૪ ફોટોગ્રાફ્સના કટિંગ-પેસ્ટિંગ દ્વારા બરાક ઓબામાનું ચિત્ર ઊપસાવ્યું છે. ઓબામા ૪૪મા પ્રમુખ છે અને કાળા લોકોમાંથી તેઓ પ્રથમ પ્રમુખ છે. એથી ૪૪ના ફિગરની વચ્ચે ૧ મૂકીને ૪૧૪ ફોટોગ્રાફ્સમાંથી આ ચિત્ર તૈયાર કરવાનું તેમનું પ્રયોજન હતું. સરદાર વલ્લભભાઈ પટેલ લોખંડી પુરુષ હોવાથી લોખંડનો ભૂકો અને ત્રાંબાના વાયરના ટુકડા પેસ્ટ કરીને તેમનું ચિત્ર બનાવ્યું છે. આ ઉપરાંત તેમણે વર્લ્ડ ટ્રેડ સેન્ટર, સીદી સૈયદની જાળી, મોરારીબાપુ, પ્રમુખસ્વામી, શ્રીનાથજી વગેરેનાં પોટ્રેઇટ અલગ-અલગ ચીજ-વસ્તુઓનાં કટિંગ-પેસ્ટિંગ કરીને બનાવ્યાં છે. આ માટે યુનાઇટેડ સ્ટેટ્સ સેન્ટર જેવી કેટલીક સંસ્થાઓએ તેમને બિરદાવીને સન્માનપત્રો આપ્યા છે.